**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality v znení nariadenia vlády Slovenskej republiky č. 515/2023 Z. z. (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je implementácia nariadenia Európskeho parlamentu
a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115
a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024). Predmetom návrhu nariadenia vlády je predovšetkým novelizácia ustanovení, ktoré upravujú požiadavky kondicionality a dobré poľnohospodárske
a environmentálne podmienky zamerané na ochranu a kvalitu pôdy z dôvodu potreby zosúladenia vnútroštátnej legislatívy pre oblasť priamych platieb a neprojektových podpôr s príslušnou platnou európskou legislatívou a precizovanie príslušných ustanovení s cieľom zabezpečiť ich jednoznačný výklad a zjednodušenie aplikačnej praxe.

Návrh nariadenia vlády nebol predmetom medzirezortného pripomienkového konania
a na rokovanie vlády sa predkladá na základe čl. 15 Legislatívnych pravidiel vlády Slovenskej republiky z dôvodu potreby implementácie nariadenia Európskeho parlamentu a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115 a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024), ktorého cieľom je zmierniť mimoriadne ťažkosti a neistoty poľnohospodárov, ktorým čelia z dôvodu vysokých cien energií a vstupov, zvýšených životných nákladov, inflácie, poklesu hodnoty produkcie obilnín v roku 2023 a zmeny medzinárodných obchodných tokov v dôsledku vojny Ruska proti Ukrajine, ako aj z dôvodu extrémnych meteorologických javov vrátane sucha a záplav.

Návrh nariadenia vlády nebude predmetom vnútrokomunitárneho pripomienkového konania.